钦定古今图书集成/历象汇编/岁功典/第038卷 > 三日侍游曲阿后湖 宋颜延之
## 钦定古今图书集成/历象汇编/岁功典/第038卷 > 三日侍游曲阿后湖 宋颜延之

《虞风》载帝狩，夏谚颂王游。春方动宸驾，望幸倾五州。
山祇跸峤路，水若警沧流。神御出瑶轸，天仪降藻舟。
万轴引行卫，千翼汎飞浮。雕云丽璇盖，祥飙被彩斿。
江南进荆艳，河激献赵讴。金练照海浦，笳鼓震溟洲。
藐眄觏青崖，衍漾观绿畴。民灵骞都野，鳞翰耸渊丘。
德礼既普洽，川岳遍怀柔。